b'\n_START_ARTICLE_\nZak McKracken and the Alien Mindbenders\n_START_SECTION_\nJuoni\n_START_PARAGRAPH_\nPelin keskushenkil\xc3\xb6 on sensaatiolehdelle juttuja keksiv\xc3\xa4 sanfranciscolainen Zachary "Zak" McKracken. Peli sijoittuu vuoteen 1997. Pelin dokumentaatiosta on p\xc3\xa4\xc3\xa4telt\xc3\xa4viss\xc3\xa4, ett\xc3\xa4 ihmisiksi naamioituneet avaruusolennot, caponialaiset, laskevat ihmiskunnan \xc3\xa4lykkyytt\xc3\xa4 lis\xc3\xa4\xc3\xa4m\xc3\xa4ll\xc3\xa4 puhelinlinjoille matalaa huminaa. _NEWLINE_Zakin teht\xc3\xa4v\xc3\xa4ksi koituu korjata ja aktivoida muinaisten skolarialaisten, jotka poistuivat 50\xc2\xa0000 vuotta sitten Maasta, rakentama Maan puolustusj\xc3\xa4rjestelm\xc3\xa4 caponialaisten h\xc3\xa4\xc3\xa4t\xc3\xa4miseksi. H\xc3\xa4n saa avukseen kolme naista, jotka ovat Annie Larris, Melissa China ja Leslie Bennett. Annie on itsen\xc3\xa4inen tieteenharjoittaja. Melissa ja Leslie ovat opiskelijoita, jotka n\xc3\xa4kem\xc3\xa4ns\xc3\xa4 unen opastamana ovat lent\xc3\xa4neet asuntoautolla Marsiin. Unet muutenkin yhdist\xc3\xa4v\xc3\xa4t nelikkoa, sill\xc3\xa4 he pit\xc3\xa4v\xc3\xa4t niiden v\xc3\xa4lityksell\xc3\xa4 telepaattista yhteytt\xc3\xa4._NEWLINE_Varsinainen peli alkaa kuitenkin melko kaukana t\xc3\xa4st\xc3\xa4 juonesta. Seurattuaan esimiehens\xc3\xa4 antamaa johtolankaa Zak l\xc3\xb6yt\xc3\xa4\xc3\xa4 sattumalta sinisen kristallin. Kristallin avulla h\xc3\xa4n tutustuu Anniehin. Skolarialaisten puolustusj\xc3\xa4rjestelm\xc3\xa4 tarvitsee toimiakseen viel\xc3\xa4 kaksi muuta kristallia ja koneen, joiden kappaleita joutuu etsim\xc3\xa4\xc3\xa4n ymp\xc3\xa4ri Maata ja Marsia.\n_START_SECTION_\nZak McKrackenin julkaisut\n_START_PARAGRAPH_\nZak McKracken julkaistiin 10. lokakuuta 1988 aluksi Commodore 64:lle luotuna SCUMM version 1:ll\xc3\xa4. Samana vuonna se julkaistiin my\xc3\xb6s MS-DOSille._NEWLINE_Zak McKracken julkaistiin SCUMM version 2:lla MS-DOSille k\xc3\xa4\xc3\xa4nnettyn\xc3\xa4 samana vuonna my\xc3\xb6s Enhanced Versioniksi kutsuttuna. Merkitt\xc3\xa4vin muutos oli korkeampi grafiikkaresoluutio. Vuonna 1989 se julkaistiin Amigalle ja Atari ST:lle. Amigan k\xc3\xa4\xc3\xa4nn\xc3\xb6s hy\xc3\xb6dynsi koneen \xc3\xa4\xc3\xa4nipiiri\xc3\xa4, ja siin\xc3\xa4 oli digitoituja \xc3\xa4\xc3\xa4niefektej\xc3\xa4, mutta musiikkien soitin\xc3\xa4\xc3\xa4net oli j\xc3\xa4tetty kuitenkin varsin vaatimattomiksi._NEWLINE_Zak McKracken julkaistiin SCUMM version 3:lla k\xc3\xa4\xc3\xa4nnettyn\xc3\xa4 vuonna 1991 FM Townsille. Merkitt\xc3\xa4vin muutos oli 256-v\xc3\xa4rinen grafiikka 16-v\xc3\xa4risen sijaan. FM Townsin k\xc3\xa4\xc3\xa4nn\xc3\xb6ksess\xc3\xa4 taustamusiikit ja -\xc3\xa4\xc3\xa4net tulivat CD:lt\xc3\xa4. Pelist\xc3\xa4 julkaistiin my\xc3\xb6s demoversio Atari ST:lle ja FM Townsille._NEWLINE_Peli v\xc3\xa4itet\xc3\xa4\xc3\xa4n julkaistun my\xc3\xb6s Apple II:lle. Commodore 64:n k\xc3\xa4\xc3\xa4nn\xc3\xb6ksen ohjekirjassa on my\xc3\xb6s Apple II:n latausohjeet, ja joillakin Internet-sivustoilla on maininta Apple II:n k\xc3\xa4\xc3\xa4nn\xc3\xb6ksest\xc3\xa4, kuitenkin puutteellisin tiedoin. Jotkin ker\xc3\xa4ilij\xc3\xa4t ovat sit\xc3\xa4 mielt\xc3\xa4, ettei kyseist\xc3\xa4 k\xc3\xa4\xc3\xa4nn\xc3\xb6st\xc3\xa4 ole julkaistu. _NEWLINE_Zak McKracken on ainoa LucasArtsin peli, jota ei ole k\xc3\xa4\xc3\xa4nnetty Macintoshille._NEWLINE_Peli julkaistiin englanniksi, ranskaksi, saksaksi, espanjaksi ja japaniksi. Japaninkielisess\xc3\xa4 FM Townsin k\xc3\xa4\xc3\xa4nn\xc3\xb6ksess\xc3\xa4 hahmot olivat japanilaista manga-tyyli\xc3\xa4 muistuttavasti isompisilm\xc3\xa4isi\xc3\xa4.\n_START_SECTION_\nZak McKrackenin maine ja perint\xc3\xb6\n_START_PARAGRAPH_\nZak McKrackenista tuli nopeasti suosittu seikkailupelien yst\xc3\xa4vien keskuudessa ja sill\xc3\xa4 on nyky\xc3\xa4\xc3\xa4n kulttimaine. Peli on melko tuntematon seikkailupelien klassikoiden joukossa verrattuna vaikkapa Maniac Mansioniin tai Space Questeihin, mahdollisesti siksi, ettei se saanut jatko-osia, sit\xc3\xa4 ei ollut saatavilla kovin monelle laitteelle eik\xc3\xa4 sill\xc3\xa4 monista SCUMM-peleist\xc3\xa4 poiketen ollut toistoarvoa ensimm\xc3\xa4isen l\xc3\xa4pipeluun j\xc3\xa4lkeen. Suomessa Niko Nirvi arvosteli pelin C=lehdess\xc3\xa4 ja antoi sille vain kolme t\xc3\xa4hte\xc3\xa4 (Nirvi ei pit\xc3\xa4nyt erityisemmin seikkailupeleist\xc3\xa4 Leisure Suit Larrya lukuun ottamatta). Saman lehden Petri Teittinen kuitenkin kehui peli\xc3\xa4 omalla palstallaan (Baron Knightlore -palsta), ja lehden lukijat l\xc3\xa4hettiv\xc3\xa4t palstalle julkaistavaksi vihjeit\xc3\xa4 peliin ja lopulta kokonaisia l\xc3\xa4pipeluuohjeitakin saapui Teittiselle postissa yli kymmenen kappaletta (joista yksi julkaistiin lehdess\xc3\xa4)._NEWLINE_Zak McKracken on eritt\xc3\xa4in mutkikas ja laaja, ja v\xc3\xa4itet\xc3\xa4\xc3\xa4n, ett\xc3\xa4 monet eiv\xc3\xa4t ole jaksaneet pelata sit\xc3\xa4 l\xc3\xa4pi ilman l\xc3\xa4pipeluuohjetta. Lis\xc3\xa4vaikeutena peliss\xc3\xa4 on umpikujia, eli tiettyjen virheellisten ratkaisujen tai v\xc3\xa4linpit\xc3\xa4m\xc3\xa4tt\xc3\xb6m\xc3\xa4n rahank\xc3\xa4yt\xc3\xb6n j\xc3\xa4lkeen peli\xc3\xa4 ei voi en\xc3\xa4\xc3\xa4 l\xc3\xa4p\xc3\xa4ist\xc3\xa4. My\xc3\xb6hemmiss\xc3\xa4 peleiss\xc3\xa4\xc3\xa4n LucasArts pyrki karsimaan t\xc3\xa4llaiset. Peli\xc3\xa4 on haukuttu fanienkin keskuudessa sen lukuisista sokkeloista, joilla ei ole juuri muuta virkaa kuin pident\xc3\xa4\xc3\xa4 pelin kestoa. FM Townsin k\xc3\xa4\xc3\xa4nn\xc3\xb6ksess\xc3\xa4 joitakin sokkeloita on hieman helpotettu valaisemalla ne._NEWLINE_Juonen eeppisyyden ja monimuotoisuuden takia pelill\xc3\xa4 on edelleen aktiivinen fanikuntansa, joka on muun muassa ty\xc3\xb6st\xc3\xa4nyt sille ep\xc3\xa4virallisia jatko-osia. Lucasfan Games julkaisi vuonna 2002 suppean jatko-osan The New Adventures of Zak McKracken. Jatko-osan Zak McKracken Between Time And Space odotetaan valmistuvan pian ja Zak McKracken and the Alien Rockstarsin noin vuonna 2007._NEWLINE_Pelin alkumusiikki muistetaan edelleen peliharrastajien keskuudessa ja siit\xc3\xa4 on tehty uusia sovituksia. MS-DOS-k\xc3\xa4\xc3\xa4nn\xc3\xb6ksen musiikki toteutettiin alun perin PC:n sis\xc3\xa4isell\xc3\xa4 kaiuttimella, mutta se on varsin siedett\xc3\xa4v\xc3\xa4n kuuloinen. Enhanced Versionissa on Tandy-tuki.'